**DOLOŽKA PREDNOSTI**

**medzinárodnej zmluvy pred zákonmi**

**(čl. 7 ods. 5 Ústavy Slovenskej republiky)**

1. **Gestor zmluvy:** Ministerstvo financií Slovenskej republiky
2. **Názov zmluvy:** Dohoda o ukončení bilaterálnych investičných zmlúv medzi členskými štátmi Európskej únie (ďalej len *„dohoda“*)
3. **Účel a predmet zmluvy a jeho úprava v právnom poriadku Slovenskej republiky:** Účelom dohody je priviesť do súladu právny poriadok členských štátov s úniovým právom v dôsledku rozsudku Súdneho dvora Európskej únie C-284/16 Achmea. Dňa 6. marca 2018 Súdny dvor Európskej únie rozhodol, že spôsob riešenia sporov medzi investorom a štátom prostredníctvom medzinárodnej arbitráže tak ako je zavedený prostredníctvom bilaterálnych investičných dohôd uzavretých vzájomne medzi členskými štátmi EÚ, je nekompatibilný s právom EÚ. Členské štáty sú povinné vyvodiť dôsledky vyplývajúce z tohto rozhodnutia, a to na základe zásady lojálnej spolupráce podľa čl. 4 ods. 3 Zmluvy o Európskej únii a v súlade so všeobecnými princípmi autonómie, prednosti a priameho účinku práva EÚ. Členské štáty majú povinnosť okamžite ukončiť všetky tieto dohody.
4. **Priama úprava práv alebo povinností fyzických osôb alebo právnických osôb**:

Dohoda v čl. 8-10 priamo zakladá práva alebo povinnosti fyzických alebo právnických osôb.

1. **Úprava predmetu medzinárodnej zmluvy v práve EÚ:**

Rozsudok Súdneho dvora Európskej únie C-284/16 Achmea (Ú. v. EÚ C 161, 7.5.2018) v spojení s článkami 267 a 344 Zmluvy o fungovaní Európskej únie. Dohoda odkazuje na článok 19 ods. 1 Zmluvy o Európskej únii a článok 273 Zmluvy o fungovaní Európskej únie.

1. **Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

Dohoda je podľa čl. 7 ods. 4 Ústavy Slovenskej republiky prezidentskou medzinárodnou zmluvou, ktorá priamo zakladá práva alebo povinnosti fyzických alebo právnických osôb, preto sa pred ratifikáciou vyžaduje súhlas Národnej rady Slovenskej republiky.

1. **Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

Dohoda je podľa čl. 7 ods. 5 Ústavy SR medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb, na ktorej vykonanie nie je potrebný zákon.

1. **Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity):**

Vykonanie dohody bude v prípade ratifikácie všetkými zmluvnými stranami znamenať ukončenie nasledovných bilaterálnych investičných dohôd, ktoré uzavrela Slovenská republika s inými členskými štátmi Európskej únie:

* Dohoda medzi Československou socialistickou republikou a Hospodárskou úniou belgicko-luxemburskou o vzájomnej podpore a ochrane investícií
* Dohoda medzi vládou Slovenskej republiky a vládou Bulharskej republiky o podpore a vzájomnej ochrane investícií
* Dodatkový protokol k Dohode medzi vládou Slovenskej republiky a vládou Bulharskej republiky o podpore a vzájomnej ochrane investícií podpísanej 21. júla 1994
* Dohoda medzi Českou a Slovenskou Federatívnou Republikou a Dánskym kráľovstvom o podpore a vzájomnej ochrane investícií
* Dohoda o vzájomnej podpore a ochrane investícií medzi Českou a Slovenskou Federatívnou Republikou a Francúzskou republikou
* Dohoda medzi vládou Českej a Slovenskej Federatívnej Republiky a vládou Gréckej republiky o podpore a vzájomnej ochrane investícií
* Dohoda medzi Českou a Slovenskou Federatívnou Republikou a Holandským kráľovstvom o podpore a vzájomnej ochrane investícií
* Dohoda medzi vládou Slovenskej republiky a vládou Chorvátskej republiky podpore a vzájomnej ochrane investícií
* Dodatkový protokol medzi vládou Slovenskej republiky a vládou Chorvátskej republiky o zmenách dohody medzi vládou Slovenskej republiky a vládou Chorvátskej republiky o podpore a vzájomnej ochrane investícií
* Dohoda medzi vládou Slovenskej republiky a vládou Republiky Lotyšsko o podpore a vzájomnej ochrane investícií
* Dohoda medzi Slovenskou republikou a Maďarskou republikou o podpore a vzájomnej ochrane investícií
* Dohoda medzi vládou Slovenskej republiky a vládou Malty o podpore a vzájomnej ochrane investícií
* Dohoda medzi Českou a Slovenskou Federatívnou Republikou a Spolkovou republikou Nemecko o podpore a vzájomnej ochrane investícií
* Dohoda medzi Slovenskou republikou a Poľskou republikou o podpore a vzájomnej ochrane investícií
* Dohoda medzi Slovenskou republikou a Portugalskou republikou o podpore a vzájomnej ochrane investícií
* Dohoda medzi Slovenskou republikou a Rumunskom o podpore a vzájomnej ochrane investícií
* Dodatkový protokol medzi Slovenskou republikou a Rumunskom k Dohode medzi Slovenskou republikou a Rumunskom o podpore a vzájomnej ochrane investícií podpísanej 3. marca 1994
* Dohoda o vzájomnej ochrane a podpore investícií medzi Slovenskou republikou a Republikou Slovinsko
* Dohoda o vzájomnej ochrane a podpore investícií medzi Českou a Slovenskou Federatívnou Republikou a Španielskym kráľovstvom